# Marta Prevosti i Monclús

Marta Prevosti i Monclús (Barcelona, 9 de novembre del 1952) és una arqueòloga i investigadora catalana. És membre de la Secció Històrico-Arqueològica de l'Institut d'Estudis Catalans, del qual comparteix la vicepresidència amb Maria Corominas i Piulats des de juny de 2021; ja n'havia estat vicepresidenta des de 2019, en què va substituir Mariàngela Vilallonga, que va deixar el càrrec en ser nomenada consellera de Cultura de la Generalitat de Catalunya.
És investigadora sènior de l'Institut Català d'Arqueologia Clàssica i de 2002 a 2014 va dirigir el Museu de l'Estampació de Premià de Mar.
Prevosti ha centrat la seva recerca en els estudis de territori i poblament rural dins del marc de la ciutat romana i s'ha especialitzat en la topografia arqueològica. Ha publicat més d'un centenar de llibres i articles científics. La seva tesi doctoral Cronologia i poblament a l'àrea rural d'Iluro va rebre el premi Iluro de Monografia Històrica 1980. Ha estat professora d'Arqueologia de la Universitat de Barcelona i responsable del Butlletí de la Societat Catalana d'Estudis Històrics.
Entre els anys 1982 i 1985 va codirigir les excavacions de la vil·la romana de Torre Llauder, a Mataró, que van restaurar uns mosaics localitzats durant la dècada de 1960 i van excavar nivells inferiors, l'anàlisi dels quals va permetre una seriació cronològica fiable. És coordinadora científica del projecte Tabula Imperii Romani - Forma Orbis Romani, promogut per Unió Acadèmica Internacional, per al desenvolupament d'una eina interactiva de cartografia de tot l'imperi romà que incorpora informació de nombrosos elements: ciutats, vil·les, ports, camps de batalla, necròpolis, vies romanes, etc. Aquesta eina ha estat definida com el «Google Maps del món romà».

## Referències

* ↑ «Marta Prevosti i Monclús». Institut d'Estudis Catalans. Arxivat de l'original el 22 d’octubre 2020. [Consulta: 28 agost 2020].
* ↑ Milian, Àlex. «La nova presidenta de l'IEC, M. Teresa Cabre, impulsarà un diccionari pancatalà». El Temps, 03-06-2021. [Consulta: 19 març 2022].
* ↑ «Marta Prevosti, nueva vicepresidenta del Institut d'Estudis Catalans» (en castellà). La Vanguardia, 18-04-2019. [Consulta: 12 abril 2021].
* ↑ «Un gran nombre de premianencs participen en la inauguració de la remodelada fàbrica del Gas». Consell Comarcal del Maresme, 16-04-2002. [Consulta: 19 març 2022].
* ↑ «Un museu per a una societat que es mou». El Punt Avui, 16-05-2014. [Consulta: 19 març 2022].
* ↑ «33 i 34. Cronologia i poblament a l’àrea rural d’Iluro (II) (Premi Iluro 1980)». [Consulta: 22 agost 2022].
* ↑ Nolla, Josep «Semblances dels nous membres de la Secció Històrico-Arqueològica - Marta Prevosti i Monclús» (pdf). Catalan Historical Review, 12, 2019, pàg. 203-204 [Consulta: 23 agost 2022].
* ↑ «Junta i llista dels socis de la SCEH» (pdf). Butlletí de la Societat Catalana d'Estudis Històrics, 28, 2017, pàg. 645.
* ↑ Puerta López, Carme; Garcia Roselló, Joaquim «La vil·la romana de Torre Llauder. Darrers treballs de recerca i restauració, i perspectives de futur (Mataró, El Maresme)». Tribuna d'Arqueologia 2011-2012, 2014, pàg. 189-205 [Consulta: 12 abril 2021].
* ↑ Guitart i Duran, Josep; Prevosti, Marta; De Soto, Pau; Romaní i Sala, Núria; Cortès Vicente, Ada «El projecte internacional Tabula Imperii Romani – Forma Orbis Romani (TIR-FOR)». RECERCAT (Dipòsit de la Recerca de Catalunya), 2018.
* ↑ Barreira, David. «El Google Maps del Imperio romano: así es el mapa interactivo con todos los vestigios hallados» (en castellà). El Español, 01-11-2020. [Consulta: 12 abril 2021].

## Enllaços externs

* Tabula Imperii Romani - Forma Orbis Romani (TIR-FOR)
* Marta Prevosti a Google Acadèmic